शशि थरूर और वरिष्ठ पत्रकारों के खिलाफ दर्ज प्राथमिकी रद्द की जाए: कांग्रेस
कांग्रेस ने अपने सांसद शशि थरूर और कुछ पत्रकारों के खिलाफ नोएडा पुलिस द्वारा मामला दर्ज किए जाने की आलोचना करते हुए शनिवार को आरोप लगाया कि केंद्र एवं राज्यों की भाजपा सरकार विरोध की हर आवाज को दबाने में लगी हुई हैं।
नई दिल्ली: कांग्रेस ने अपने सांसद शशि थरूर और कुछ पत्रकारों के खिलाफ नोएडा पुलिस द्वारा मामला दर्ज किए जाने की आलोचना करते हुए शनिवार को आरोप लगाया कि केंद्र एवं राज्यों की भाजपा सरकार विरोध की हर आवाज को दबाने में लगी हुई हैं। पार्टी के मुख्य प्रवक्ता रणदीप सुरजेवाला ने यह भी कहा कि थरूर और पत्रकारों के खिलाफ दर्ज मामले रद्द किए जाने चाहिए। उल्लेखनीय है कि दिल्ली में 26 जनवरी को किसानों की ट्रैक्टर परेड के दौरान हुई हिंसा के सिलसिले में गलत खबर फैलाने के आरोप में नोएडा पुलिस ने कांग्रेस सांसद शशि थरूर व छह पत्रकारों समेत आठ लोगों के खिलाफ राजद्रोह तथा अन्य आरोपों में मामला दर्ज किया है। सुरजेवाला ने एक बयान में दावा किया, ‘‘केंद्र तथा विभिन्न राज्यों में भाजपा की सरकारें विरोध की आवाज को बर्बर तरीके से और खुलकर दबा रही हैं। वे डराने और धमकाने काम कर रही हैं। कई वरिष्ठ पत्रकारों और एक कांग्रेस सांसद के खिलाफ प्राथमिकी दर्ज होने से स्पष्ट है कि भाजपा एवं उसके नेताओं द्वारा लोकतंत्र का गला घोंटा जा रहा है।’’उन्होंने आरोप लगाया, ‘‘भाजपा का ‘न्यू इंडिया’ विरोध करने वालों को व्यवस्थित ढंग से डराने का माहौल पैदा करने और विरोधी की हर आवाज को ‘राष्ट्र विरोधी करार’ देने पर आधारित है। किसान, युवा, दलित, महिला या वैकल्पिक विचार रखने वाला व्यक्ति, कोई नहीं बचा है जिसे दबाने का प्रयास नहीं हुआ हो।’’ कांग्रेस महासचिव ने कहा, ‘‘कांग्रेस देश के वरिष्ठ पत्रकारों और अपने एक सांसद के खिलाफ प्राथमिकी दर्ज किए जाने की कड़ी निंदा करती है तथा इसे रद्द करने की मांग करती है।’’